b'\n_START_ARTICLE_\nSvatba (\xc5\xa0eligo)\n_START_SECTION_\nVsebina\n_START_PARAGRAPH_\n1. dejanje: Nedelja popoldne je, prazen \xc4\x8das, izgubljenci posedajo v svojem podpodnem zbirali\xc5\xa1\xc4\x8du. Odnosi med njimi so polni surovosti in sovra\xc5\xa1tva, vsak na drugih iz\xc5\xbeivlja svoj bes nad bednim \xc5\xbeivljenjem. Korbarjeva sovra\xc5\xbei biv\xc5\xa1ega mo\xc5\xbea, ker ji je (po nesre\xc4\x8di?) ubil otroka, Grobar je ljubosumen na Mili\xc4\x8dnika, ki jih vse pozna iz svojih slu\xc5\xbebenih let, Grobarja zaradi kraje, Tajo zaradi mamil, Shizofrenika zaradi potepu\xc5\xa1tva itn., pa tudi sam ima toliko masla na glavi, da so ga na hitro upokojili. V dru\xc5\xbebo prideta Jurij in Lenka; tudi danes, kot \xc5\xbee tolikokrat, sta \xc5\xa1la v \xc5\xbeupni\xc5\xa1\xc4\x8de prosit, da bi ju poro\xc4\x8dili, zelo se ljubita in si \xc5\xbeelita otroka. Ker pa sta oba zaostala, jima poroke ne dovoli ne cerkvena ne svetna oblast. Taji se smilita, prepri\xc4\x8duje ju, da zakon ni ni\xc4\x8d, naj venadr naredita po svoje. A Lenki se to zdi nemogo\xc4\x8de, rada bi bila taka, kot oni - \xc4\x8deprav tudi ona nekaj zna, lahko da roko v ogenj, pa je ni\xc4\x8d ne spe\xc4\x8de! Lenka ponosno poka\xc5\xbee svojo \xc4\x8darovnijo. Dru\xc5\xbebo obide misel, da bi nor\xc4\x8dka sami poro\xc4\x8dili - nekaj zabave bo in sploh, le zakaj bi bili uradniki kaj ve\xc4\x8d od njih?_NEWLINE_2. dejanje: Izgubljenci mladi par v njunem brlogu groteskno pripravljajo na poroko. Ubo\xc5\xbeca sta prestra\xc5\xa1ena, a tarejo ju skrbi: zdaj ne bosta ve\xc4\x8d bo\xc5\xbeja otroka, normalna bosta, normalen \xc4\x8dlovek pa mora sam skrbeti zase, milo\xc5\xa1\xc4\x8dine ne bo ve\xc4\x8d, Jurij bo moral v slu\xc5\xbebo. sledi \xc2\xbbporoka\xc2\xab\xc2\xa0po starih slovenskih obi\xc4\x8dajih, z brno in bosmano, ki ga Grobar sadisti\xc4\x8dno razkosa, kot bi klal otroka. _NEWLINE_3. dejanje: Dru\xc5\xa1\xc4\x8dina tira zabavo naprej in postaja zmeromm bolj sadisti\xc4\x8dna. Lenka in Jurij naj bi postala spodobna, sna\xc5\xbena, koristna itn., Lenka mora v \xc5\xa1olo, Jurij v slu\xc5\xbebo, \xc4\x8de ne, bodo poroko kar preklicali. Korbarjeva in Taja uporabljata svoj brlog za skrivanje denarja in mamil, Grobar in Mili\xc4\x8dnik ubo\xc5\xbeca terorizirata in sme\xc5\xa1ita, dokler Grobar surovo ne pove, da je bilo vse skupaj blef. Lenko prevzame panika, sku\xc5\xa1a jih omeh\xc4\x8dati s svojo umetnijo; a je zbegana, nesre\xc4\x8dna, se ne more zbrati, zato se \xc4\x8darovnija ne posre\xc4\x8di in Lenka omahne z ope\xc4\x8deno roko. Ko jo \xc5\xa1e sadisti\xc4\x8dno prepri\xc4\x8dajo, da je Jurij njen brat, Lenka spozna, da ne bosta nikoli poro\xc4\x8dena, nikoli ne bosta imela sina, ki bo kot kraljevi\xc4\x8d Marko, in od brezupa umre._NEWLINE_4. dejanje: Spet je nedelja, dru\xc5\xa1\xc4\x8dina je spet v podpodju, \xc5\xa1e bolj izgubljena in s slabo vestjo, zato so vsi \xc5\xa1e surovej\xc5\xa1i drug do drugega. Taja je napol nora od abstinen\xc4\x8dne krize, Mili\xc4\x8dnik opona\xc5\xa1a Grobarju, da je mrli\xc4\x8dem pulil zlate zobe, Grobar Mili\xc4\x8dniku, da je sodeloval v tatinski verigi, zmerjajo se vsevprek. Histerija sovra\xc5\xa1tva nara\xc5\xa1\xc4\x8da, dokler pobesenli \xc5\xbdagar za prazen ni\xc4\x8d ne zakolje Shizofrenika. Zdaj Mili\xc4\x8dnik do\xc5\xbeivi svojih pet minut, s pi\xc5\xa1tolo prisili vse, da se ne ganejo, le Taja, ki jo je bil Grobar surovo udaril, okrvavljena le\xc5\xbei na tleh. Tedaj vstopi Jurij z vr\xc4\x8dkom piva v roki; ko zagleda Tajo, gre k njej: \xc2\xbbVstani, ni treba, da le\xc5\xbei\xc5\xa1 na tleh, nevesta!\xc2\xab'